ལ༽ «བསྐང་རྫས་རྒྱས་པའམ་མདོར་བསྡུ་ན་ཚོགས་རྫས་ཙམ་ལ་དམིགས་ནས་བསྐང་བ་ནི། མར་མེ་སྦར། གསུར་ཆེན་གྱི་དུད་པ་དང་རོལ་མོ་སྣ་ཚོགས་འཁྲོལ་ཞིང་། » ཧཱུྃ༔ གདོད་ནས་དག་པ་རང་རིག་འདུས་མ་བྱས། །རྟོགས་ན་ཀུན་བཟང་འཇམ་དཔལ་གཤིན་རྗེའི་གཤེད། །མ་རྟོགས་བླ་ཚེའི་གཤེད་པོ་འཆི་བདག་ནག །ཉོན་མོངས་དུག་གསུམ་རང་ཤར་འགགས་མེད་དུ། །ཤར་བའི་རྒྱུད་གསུམ་སྡེ་བརྒྱད་དྲེགས་པའི་ཚོགས། །དར་ནག་གཡབ་ཅིང་ཚིལ་ཆེན་དུད་པ་འཐུལ། ཁྲག་ཞག་སྐོམ་སྦྲེང་རྐང་གླིང་ཐོད་རྔ་སྒྲོགས། །ཏིང་འཛིན་སྔགས་དང་ཕྱག་རྒྱས་འབོད་བྱེད་ན། །དུར་ཁྲོད་རོལ་པའི་གཞལ་ཡས་གནས་མཆོག་འདིར། །དབྱར་གྱི་གློག་དམར་བཞིན་དུ་འཁྱུག་ཅིང་བྱོན། །དགུན་གྱི་བུ་ཡུག་བཞིན་དུ་འཚུབ་ཅིང་བྱོན། །ཐོགས་མེད་འདིར་བྱོན་དགྱེས་པའི་གདན་ལ་བཞུགས། །རང་རང་དབང་པོ་རྣམ་ལྔ་ཚིམ་བྱེད་པ། །མཆོད་པའི་སྤྲིན་ཕུང་ནམ་མཁའ་མཛོད་ཀྱི་སྒོ། །རབ་དབྱེ་དངོས་བཤམ་ཡིད་ཀྱིས་སྤྲུལ་བྱེད་ནས། །བསྐང་ངོ་བསྐལ་པར་ཐུགས་དམ་གཉེན་པོ་བསྐང་། །སྨན་ཆབ་དྲི་ངད་འཐུལ་བའི་མཆོད་ཡོན་དང་། །རྙོག་མེད་བསིལ་བའི་ཀླུང་ཆེན་ཞབས་བསིལ་སྦྲེང་། །པད་དཀར་ཀུ་མུད་མེ་ཏོག་སྣ་ཚོགས་ཕྲེང་། །དྲི་ཞིམ་སྡོང་པོ་བསྲེགས་པའི་དུད་སྤྲིན་འཁྲིགས། །ཉི་ཟླ་ནོར་བུ་རྩི་འབྲུ་སྣང་གསལ་འབར། །ག་པུར་གུར་གུམ་བསྲེས་པ་བདུག་པའི་རྫས། །བརྒྱ་ཕྲག་རོ་བདས་ལྷ་དང་མི་ཡི་ཟས། །སྙན་ཅིང་བརྗིད་པའི་རོལ་མོ་འབྲུག་ལྟར་སྒྲོགས། །བསད་ཁྲག་དྲོད་རླངས་མ་ཡལ་ཨརྒྷཾ་དང་། །མིག་ལྕེ་རྣ་བ་སྣ་སྙིང་མེ་ཏོག་བཤམས། །བམ་རོ་སྦམ་པོ་བསྲེགས་པའི་དུད་པ་འཐུལ། །ཚིལ་ཆེན་རོ་སྐྲ་ལ་སྦར་མར་མེ་གསལ། །མཁྲིས་ཞག་ངད་པ་ལྡན་པར་བྱུགས་པའི་དྲི། །ནང་རོལ་ཤ་རུས་བཤོས་བུ་ཕྲེང་བ་བསྒྲིགས། །མི་ཐོད་གསང་བའི་རྔ་ཆུང་རྐང་གླིང་སྒྲ། །གཟུགས་མཛེས་ལྷ་མོས་གར་བསྒྱུར་པི་ཝཾ་བརྡུངས། །བཅུད་ལྡན་ལྷ་མིའི་བཟའ་བཅས་གང་བའི་སྣོད། །ལྷ་མིས་གོས་བཟང་འཇམ་པའི་རེག་བྱ་བསྡོམས། །མི་སྡུག་སྲིན་པོའི་དྲག་ཤུལ་གར་སྟབས་བསྒྱུར། །བླ་ཚེ་འགུགས་པའི་འོ་དོད་ཕྱོགས་བཅུར་འབོད། །ལྕང་ལོ་བྷནྡྷ་ཁྲག་ཞག་དྲི་ལྡན་ཕྱུར། །གློ་སྙིང་ཤ་ཁྲག་གཏམས་པའི་ཡོལ་གོར་བཏེགས། །དམར་བཤུས་པགས་པ་རྒྱུ་མའི་ཐགས་པར་བཀལ། །སྐམ་རློན་ཐོད་པ་བདུན་གྱི་རྒྱན་དྲུག་བྲི། །གླང་སྟག་སྣ་ཚོགས་པགས་པར་ཁྲག་རྒྱུན་འཛག །རྩ་བརྒྱད་ཡན་ལག་སྟོང་ལྡན་ཨ་མྲྀ་ཏ། །པད་རག་དམར་ཆེན་ཁྲག་གི་རྒྱ་མཚོ་འཁྲུགས། །དམ་རྫས་གཏོར་མ་རི་བོ་མཁའ་ལ་བསྙེགས། །སྟོང་ཕྲག་ཤ་སྣའི་ལྷུ་དུམ་བརྩིགས་ཤིང་ཉིལ། །གློ་སྙིང་མཁལ་མཆིན་མཚེར་པ་ཕྱུར་བུར་སྤུངས། །ཀླད་པའི་ཞག་ཚིལ་དཀར་དམར་ལྷ་བ་གཡོ། །སྣ་ཚོགས་སྡུད་པའི་གྲམ་ཁྲོད་ས་གཞིར་གཡོགས། །རྒྱུ་མའི་སྲད་བུར་བརྒྱུས་པའི་ནང་ཁྲོལ་དང་། །རྐང་ལག་སྤེལ་མར་བྱས་པའི་ལྡ་ལྡི་གཡོ། །ཞིང་གི་རྒྱལ་མཚན་མི་མགོའི་ཏོག་གིས་མཛེས། །རོ་སྐྲའི་རྔ་ཡབ་རྒྱུ་པའི་ཡུ་བ་ཅན། །ཞལ་ཟས་ཚོགས་ཀྱིས་མཆོད་པ་འཇའ་ལྟར་བཀྲམ། །ཛ་གད་གསེར་སྐྱེམས་ཆང་ཕུད་ཆལ་ཆིལ་གཡོ། །རྟ་མཆོག་རྒྱན་གྱིས་སྤྲས་པ་མཁའ་ལ་འཕྱོ། །འབྲོང་གཡག་ལྕགས་ར་རྣོན་པོས་དགྲ་སྙིང་འབིགས། །འོ་མའི་རྒྱུན་འཛགས་བ་མོ་འདོད་པ་འཇོ། །འཇམ་པའི་སྤུ་ལྡན་ལུག་ནག་རོག་པོའི་རྭ། །ཕོ་རོག་ཁྲ་སོགས་གནམ་ལ་འཕུར་དགུ་ལྡིང་། །སྟག་གཟིག་ཁྱི་དང་ལྕེ་སྤྱང་སེངྒེ་སོགས། །ས་ལ་འཛུལ་དགུའི་སྲོག་ཆགས་ཕ་མཐའ་ཡས། །ཤ་རྐྱང་ལ་སོགས་རི་དྭགས་འཕྱོ་དགུ་རྒྱུག ཁྲབ་རྨོག་ཞོལ་རྟགས་ལྕགས་ཕུབ་རང་སྲུང་གོ །མདའ་མདུང་གྲི་སོགས་ཕ་རོལ་གཅོད་པའི་མཚོན། །བླ་བྲེ་འཕན་གདུགས་ལྡ་ལྡི་བགྲངས་ཡས་དང་། །བཀྲ་ཤིས་རྟགས་བརྒྱད་རྒྱལ་སྲིད་རྣམ་པ་བདུན། །ཉེ་བའི་རིན་ཆེན་བདུན་དང་གླུ་གར་མ། །རིན་ཆེན་རི་བོ་དཔག་བསམ་ལྗོན་པའི་ཤིང་། །མ་རྨོས་ལོ་ཏོག་གསལ་བྱེད་ཉི་ཟླ་ཟུང་། །རི་རབ་གླིང་བཞི་གླིང་ཕྲན་དང་བཅས་པའི། །ལྷ་ཀླུ་གནོད་སྦྱིན་དྲི་ཟ་གྲུལ་བུམ་དང་། །མི་སོགས་མཐོ་རིས་གནས་ཀྱི་འབྱོར་བ་ཡིས། །རྒྱལ་བ་དགོངས་པ་བརྒྱུད་པའི་ཐུགས་དམ་བསྐང་། །རིག་འཛིན་བརྡ་ཡི་བརྒྱུད་པའི་ཐུགས་དམ་བསྐང་། །གང་ཟག་སྙན་ཁུང་བརྒྱུད་པའི སྨོན་ལམ་དབང་བསྐུར་བརྒྱུད་པའི བཀའ་བབ་ལུང་བསྟན་བརྒྱུད་པའི མཁའ་འགྲོ་གཏད་རྒྱ་བརྒྱུད་པའི ལས་འཕྲོ་གཏད་རྒྱ་བརྒྱུད ཤོག་སེར་ཚིག་གི་བརྒྱུད་པའི རིགས་གསུམ་མགོན་པོ་རྣམ་གསུམ འཇམ་དཔལ་དཔའ་བོ་རིགས་ལྔའི འཇིགས་བྱེད་དུག་རི་ཡབ་ཡུམ གོ་ཆ་ཁྲོ་བཅུ་ཡབ་ཡུམ ཚེ་བདག་འབར་བ་ཡབ་ཡུམ ཁྲོ་ཆུ་དུག་གདོང་ཡབ་ཡུམ དགྲ་ནག་གདོང་དྲུག་ཡབ་ཡུམ མེ་ཡི་སྤུ་གྲི་ཡབ་ཡུམ སྲས་མཆོག་རིགས་བཞི་ཡབ་ཡུམ ཁྲམ་བདག་བཅུ་གཉིས་ཡབ་ཡུམ སྒོ་སྐྱོང་གདོང་མོ་རིགས་བཞིའི སྒྲོལ་བྱེད་གིང་ཆེན་སྡེ་བཞིའི གསོད་བྱེད་བདུད་པོ་སྡེ་བཞིའི རུ་ཏྲ་དགྲ་མཁན་སྡེ་བཞིའི སྲོག་གཅོད་ཤན་པ་སྡེ་བཞིའི དབུགས་ལེན་མ་མོ་སྡེ་བཞིའི ལས་བྱེད་ཨ་ཙར་སྡེ་བཞིའི ཕོ་ཉ་དྲུག་ཅུ་རྩ་བཞིའི ཕོ་གཤིན་སུམ་བརྒྱ་དྲུག་ཅུའི མོ་གཤིན་ཉིས་སྟོང་བརྒྱད་བརྒྱའི ལས་གཤིན་བརྒྱད་ཁྲི་བཞི་སྟོང འཆི་བདག་ཉི་ཁྲི་དགུ་འབུམ སྤྲུལ་པ་ཡང་སྤྲུལ་རྣམས་ཀྱི ཁྱོད་ཀྱི་ཐུགས་དམ་བདག་གིས་བསྐང་ལགས་ཀྱི། །བདག་གི་འགལ་རྐྱེན་བར་ཆད་ཁྱོད་ཀྱིས་ཟློག །ཡར་གནས་ཕ་ཁུ་བཞིན་དུ་ངས་མཆོད་ན། །བུ་སྡུག་ཚ་བོ་བཞིན་དུ་ཁྱོད་ཀྱིས་སྐྱོངས། །མཁའ་འགྲོ་སྤུན་གྲོགས་བཞིན་དུ་ངས་བསྟེན་ན། །གདུང་བའི་གཉེན་ལྟར་ཕན་པ་ཁྱོད་ཀྱིས་སྒྲུབས། །དམ་ཅན་མངའ་འབངས་བཞིན་དུ་ངས་སྐྱོང་ན། །སྙིང་ཉེའི་བྲན་ལྟར་ལས་རྣམས་ཁྱོད་ཀྱིས་སྒྲུབས། །ཐུགས་དམ་གཉན་པོ་དབྱིངས་སུ་བསྐངས་པའི་འབྲས། །མཆོད་པའི་ལས་རྣམས་དགྱེས་པར་རབ་བསྐྱེད་དེ། །རྩ་བ་ཡན་ལག་དམ་ཚིག་དང་འགལ་བའི། །སྐུ་གསུང་ཐུགས་ཀྱི་དམ་ཚིག་སོས་གྱུར་ཅིག །མཐུན་པའི་དངོས་གྲུབ་མ་ལུས་སྩོལ་བ་དང་། །བྱང་ཆུབ་སྒྲུབ་པའི་སྡོང་གྲོགས་གཉན་པོ་མཛོད། །«ཅེས་པ་འདི་ཟིལ་གནོན་བཞད་པ་རྩལ་གྱིས་མཛད་པའི་གཤིན་རྗེ་དྲེགས་འཇོམས་ཀྱི་བསྐང་བ་ལ་རིགས་འདྲེས་དུག་རི་ནག་པོའི་ཆ་ལག་ཏུ་བགྱིས་པའོ།། །། »